城南歸值大風雪
作者：蘇舜欽
朝代：宋

paragraphs: 一夜大雪風喧豗，未明跨馬城南回。
四方迷惑共一色，揮鞭欲進還徘徊。
舊時崖谷不復見，縱有直道令人猜。
低頭搶朔風，兩眼不敢開。
時時偷看問南北，但見白羽之箭紛紛來。
既以脂粉傅我面，又以珠玉綴我顋。
天公似憐我貌古，巧意裝點使莫偕。
欲令學此兒女態，免使埋沒隨灰埃。
據鞍照水失舊惡，容質潔白如嬰孩。
雖然外飾得暫好，自覺面目如刀裁。
又不知胸中肝膽掛鐵石，安能柔軟隨良媒。
世人飾詐我尚笑，今乃復見天公乖。
應時降雪故大好，慎勿改易吾形骸。